IV.
Dôvodová správa
I. Všeobecná časť
Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 243/2001 Z. z., ktorým sa ustanovujú podrobnosti o technických požiadavkách a postupoch posudzovania zhody na námorné vybavenie v znení nariadenia vlády č. 307/2002 Z. z. sa vydáva na základe splnomocnenia v § 9 ods. 3 a § 12 ods. 8 zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení zákona č. 436/2001 Z. z. a zákona 254/2003 Z. z. Prechod z centrálne riadenej ekonomiky na trhovú si vyžaduje právne upraviť podmienky, po ktorých splnení možno uvádzať na trh výrobky, ktoré môžu predstavovať riziko pre používateľa výrobkov, najmä v oblasti právom chránených záujmov.
Nutnosť vypracovania novely právnej úpravy v oblasti skúšobníctva a posudzovania zhody výrobkov z hľadiska námorného vybavenia vyplýva zo zmeny obsahu prílohy č. 1 pôvodného nariadenia vlády. Nariadenie vlády vytvorí slovenským exportérom podmienky rovnakého vstupu na zahraničný trh a konštituuje nástroje podmieňujúce úspešný vývoz do Európskej únie, Európskeho združenia voľného obchodu a v rámci TBT WTO aj do celého sveta. Tento návrh nariadenia vlády Slovenskej republiky, spolu s ďalšími nariadeniami vlády Slovenskej republiky vychádza z požiadaviek a princípov obchodovania medzi Slovenskou republikou a štátmi Európskej únie, požiadaviek, ktoré Slovenská republika má spĺňať ako člen svetovej obchodnej organizácie, ako aj záväzkov, ktoré Slovenskej republike vyplývajú z Európskej dohody o pridružení najmä z článku 75, ktorý zaväzuje Slovenskú republiku na dosiahnutie plnej zhody s technickými predpismi Európskeho Spoločenstva, s európskou normalizáciou a postupmi posudzovania zhody.
Význam navrhovaného nariadenia vlády treba vidieť v tom, že je v súlade s porovnateľnými mechanizmami v iných štátoch a bude pôsobiť preventívne v záujme ochrany spotrebiteľov pred výrobkami alebo službami, ktoré by mohli ohroziť ich životy, zdravie, či majetok.
Prijatie tohto nariadenia vlády Slovenskej republiky je v súlade s Ústavou Slovenskej republiky, zákonmi a ostatnými všeobecne záväznými právnymi predpismi. Návrh nariadenia vlády nebude mať svojim obsahom nároky na štátny rozpočet čo potvrdilo Ministerstvo financií Slovenskej republiky listom č. p. 10085/2004-81 ani na rozpočet obcí alebo vyšších územných celkov. Taktiež nebude mať vplyv na zamestnanosť preto nie je potrebné prerokovať v Rade hospodárskej a sociálnej dohody Slovenskej republiky, Rozhodne však bude mať pozitívny vplyv na životné prostredie.
Návrh bol predložený na medzirezortné pripomienkové konanie 40 subjektom, z ktorých reagovalo 23, bez pripomienok bolo 16 subjektov. 7 subjektov uplatnilo 40 pripomienok, žiadna pripomienka nemala zásadný charakter, obyčajné pripomienky boli zapracované okrem  dvoch, ktoré žiadali doplniť, že nariadenie je vydávané aj podľa zákona č. 19/2002 Z. z.
Návrh bol prerokovaný v Legislatívnej rade vlády Slovenskej republiky dňa 1.6.2004 a všetky pripomienky boli zapracované. Návrh sa predkladá bez rozporov.
Doložka zlučiteľnosti nariadenia vlády s právom Európskych spoločenstiev a právom Európskej únie
1.	Navrhovateľ nariadenia vlády: Úrad pre normalizáciu, metrológiu a skúšobníctvo Slovenskej republiky.
2.	Názov návrhu: Nariadenie vlády Slovenskej republiky, ktorým sa mení nariadenie vlády Slovenskej republiky č. 243/2001 Z. z., ktorým sa ustanovujú podrobnosti o technických požiadavkách a postupoch posudzovania zhody na námorné vybavenie v znení nariadenia vlády č. 307/2002 Z. z.
3.	Záväzky Slovenskej republiky vo vzťahu k Európskym spoločenstvám a Európskej únii:
a)	Národný program pre prijatie acquis communautaire; problematika navrhovaného nariadenia vlády napĺňa tiež priority čl. 75 („normy a posudzovanie zhody“) Európskej dohody o pridružení uzatvorenej medzi Európskymi spoločenstvami a ich členskými štátmi na jednej strane a Slovenskou republikou na strane druhej (ďalej len „ED“), prioritné oblasti aproximácie práva; Návrh je prioritou aj podľa čl. 75 Európskej dohody o pridružení („priemyselné normy a hodnotenie ich zhodnosti“), Partnerstva pre vstup, Prioritných úloh vlády SR ako aj prioritou vyplývajúcou z Pravidelnej hodnotiacej správy Európskej komisie o pripravenosti SR na členstvo v EÚ v kapitole 1: Slobodný pohyb tovaru, i prioritou zbližovania acquis v Národnom programe pre prijatie acquis communautaire.
b)	spadá do kapitoly č. 1 Slobodný pohyb tovaru, kde bol podpísaný Protokol k Európskej dohode o pridružení o európskom posudzovaní zhody a akceptácii priemyslových výrobkov, vzhľadom na to, že pokrýva riziká v oblastiach, kde máme záujem o zahraničné investície, ako aj preto, že chceme byť dôveryhodnými obchodnými partnermi v bezpečnosti určených výrobkov. Zavedenie rovnakých technický požiadaviek na tieto zariadenia znamená nielen odstránenie administratívnych prekážok pre dovoz investičných celkov, ale aj istotu, že k nám nebudú dodávané staré typy, ktoré už nevyhovujú požiadavkám vnútorného trhu EÚ.
4.	Problematika návrhu právneho predpisu
a)	v práve Európskych spoločenstiev je problematika návrhu nariadenia vlády upravovaná Smernicou Rady 96/98/ES z 20. decembra 2000 o vybavení námorných lodí v znení smernica 2001/53/ES z 10. júla 2001 a smernice 2002/75/ES z 2. septembra 2002.
5.	Stupeň zlučiteľnosti návrhu právneho predpisu s právom Európskych spoločenstiev:
Návrh nariadenia vlády je úplne kompatibilný so smernicou.
6.	Gestor: Úrad pre normalizáciu, metrológiu a skúšobníctvo Slovenskej republiky.
7.	Experti sa na príprave návrhu nariadenia nezúčastnili.

II. Osobitná časť
K Čl. I
K bodu 1
Nahradenie prílohy č. 1 novou prílohou na základe prijatia novej prílohy v smernici.
K bodu 2
Nahradenie prílohy č. 5 novou prílohou na základe doplnenia novej smernice.
K Čl. II
Účinnosť nariadenia sa navrhuje dňa 1. júla 2004.